KYK: Nuwe elektriese krane vir Durban-hawe | Netwerk24
Deur Francois Williams 25 September 2020 12:30
Werkers kyk toe hoe 'n skeepshyskraan die eerste van agt nuwe buidelwaens vir Transnet Port Terminals in die Durbanse hawe van die skip aflaai.Foto's: Transnet
Die eerste buidelwa is amper op die grond.
Buidelkrane of buidelwaens is die selfaangedrewe kontrêpsies in die meeste moderne hawens wat bo-oor 'n vraghouer kan skuif en dit dan in die hawe kan rondskuif en dit op vragmotors kan laai of aflaai, en dit kan opstapel. Dit word 'n buidelwa of buidelkraan genoem omdat dit byna soos 'n kangaroe die vraghouer binne en onder sy raamwerk laat hang.
Veilig terug op vaste grond en gereed vir werk.
Die nuwe buidelkrane sal in die Durbanse houereindpunt se Pier 2 in bedryf gestel word om die hawe se houerhanteringsvermoë te verbeter.
Transnet het dié krane ten volle gemonteer bestel sodat daar nie nog tyd gemors hoef te word om dit eers te moet aanmekaarsit nie. Pier 2 is die een enkele kaai wat die meeste van Suid-Afrika se houervrag hanteer en die nuwe toerusting vervang ouer toerusting sodat doeltreffendheid kan verbeter, het Zamo Ngcobo, bestuurder van Pier 2, die afgelope week in 'n verklaring gesê.
Die nuwe krane is deel van 'n kapitaalbesteding van R2 miljard deur Transnet Port Terminals vir die jaar. Nog 22 nuwe buidelkrane is bestel wat tussen Maart en Mei volgende jaar afgelewer sal word, sê Ngcobo.